
ועדת החינוך התרבות והספורט 
 16/01/2012 

הכנסת השמונה-עשרה 
נוסח לא מתוקן

 מושב רביעי
<פרוטוקול מס' 534 >
 מישיבת ועדת החינוך התרבות והספורט 
 יום שני, כ"א בטבת התשע"ב (16 בינואר 2012), שעה 12:30
<סדר היום:>
<הצעה לסדר-היום (דיון מהיר): תיכון מקיף חדש אקראא בלקייה פועל זאת שנה שנייה בתנאים בלתי נסבלים של חה"כ מסעוד גנאים וג'מאל זחאלקה>
נכחו:

<חברי הוועדה:>
אלכס מילר – היו"ר 
ג'מאל זחאלקה
מסעוד גנאים

טלב אלסאנע
<מוזמנים:> 
	עלי אלקרנאוי
	–
	מפקח ע"יס במגזר הבדואי במחוז דרום, משרד החינוך

	כאמל עטילה          
	–    
	דוברות, משרד החינוך

	שמוליק דוד
	–
	יועץ, שתי"ל

	איה בן עמוס
	–
	קרן אברהם

	מוסא אלרבידי
	–
	הורה, מוזמנים נוספים

	מרעי אלסאנע
	–
	יועץ מס, מוזמנים נוספים

	סלימאן אלסאנע
	–
	הורה, מוזמנים נוספים

	פתחי קרנאוי
	–
	הורה, מוזמנים נוספים


<מנהלת הוועדה:>
יהודית גידלי 
<רשם פרלמנטרי:>
קובי סימן טוב
<תיכון מקיף חדש אקראא בלקייה פועל זאת שנה שנייה בתנאים בלתי נסבלים>
<היו"ר אלכס מילר:>

צהריים טובים לכולם, נפתח את ישיבת ועדת החינוך. התאריך – 16/1/12, כ"א בטבת תשע"ב. הנושא: הצעה לסדר היום (דיון מהיר): תיכון מקיף חדש אקראא בלקייה פועל זאת שנה שנייה בתנאים בלתי נסבלים – של חבר הכנסת מסעוד גנאים.
<ג'מאל זחאלקה:>
וחבר הכנסת ג'מאל זחאלקה.
<היו"ר אלכס מילר:>
זה מה שכתוב לי.

<ג'מאל זחאלקה:>
לא, זו היתה טעות - - -. התקשרו להתנצל.

<היו"ר אלכס מילר:>
בסדר.

<יהודית גידלי:>
זו לא פעם ראשונה שהמזכירות טועה – זו פעם שנייה – וזה מעצבן.

<ג'מאל זחאלקה:>
אבל שהיושב-ראש יזכיר, לפחות.
<יהודית גידלי:>
מפאת תקלה במזכירות, אכן - - -

<היו"ר אלכס מילר:>
טוב, אז גם של חבר הכנסת זחאלקה.

רבותיי, תקנו אותי אם אני טועה, היתה תכנית בגלי-צה"ל שבה שמעתי על הנושא הזה.

<יהודית גידלי:>
נכון.

<היו"ר אלכס מילר:>
מי התראיין שם?

<קריאה:>
הוא לא נמצא, הוא לא הגיע.

<היו"ר אלכס מילר:>
הוא לא נמצא. ראש העירייה נמצא כאן?

<קריאה:>
לא.

<היו"ר אלכס מילר:>
גם הוא לא נמצא. הוא הכריז שם על העניין הזה, שמהראשון בספטמבר אמור להיות מבנה חדש – יש קבלן שנכנס; יש תקציב שעומד לרשות העניין הזה כבר כמה שנים, לדעתי, אם אני לא טועה.
<מסעוד גנאים:>
כך אמר ראש המועצה?

<היו"ר אלכס מילר:>
כן. אנחנו מדברים על זה, רבותי?

<סלימאן אלסאנע:>
כן, כן.

<היו"ר אלכס מילר:>
שמעתי שיש בעיה עם החשמל; שיש בעיה עם הכיתות; שיש בעיה שהתלמידים נמצאים במבנים יבילים; ובעיה עם הביוב – זה הנושא, נכון?
<שמוליק דוד:>
ועוד, ועוד.
<היו"ר אלכס מילר:>
בסדר גמור, כנראה שאנחנו מדברים על אותו עניין. בבקשה, חבריי, חברי הכנסת, אני אתן לכם להציג את הנושא: חבר הכנסת גנאים, ואחריו חבר הכנסת זחאלקה וכל מי שרוצה להתייחס, אנחנו - - -
<מסעוד גנאים:>
תודה. אדוני היושב-ראש, תחילה ברכות לאורחים שבאו לדיון.

ממה שהגיע אלינו; ממה שקראנו; וממה ששמעתי מוועד ההורים ומכולם – אזי אלה תנאים שלא יכולים לקיים בהם חינוך, לימודים והוראה. ראשית, אנחנו רוצים שהתלמידים ילמדו באווירה, באקלים ובתנאים אנושיים. שנית, באקלים חינוכי שייתן להם ללמוד.
ממה שאני קורא על החטיבה שנהפכה לתיכון ואחר-כך למקיף – שהתחילה כחטיבה עם 950 תלמידים: הכול שם קרוונים, דחוס, צפוף, אין חדר מחשבים, אין מעבדות, אין ספרייה, מה יש? – אין גדר מתאימה, אין חצר מתאימה.

אני לא אאריך כדי לתת לוועד ההורים לדבר. אני חושב שעלינו, כוועדת החינוך, התרבות והספורט, לצאת מכאן עם מסקנה וקריאה למשרד החינוך, למועצה המקומית, לכל הנוגעים בדבר ולרשויות הנוגעות בדבר – לתקן את המצב הזה, ובמהירות; גם את עניין הצפיפות בכיתות – 43 תלמידים, 42 תלמידים.
אני מסתפק בזה בכדי לשמוע מה אומרים ועד ההורים והנוגעים בדבר.
<היו"ר אלכס מילר:>
חבר הכנסת זחאלקה.
<ג'מאל זחאלקה:>
תודה, אדוני היושב-ראש. אני מברך את תושבי לקייה שהגיעו לכאן – ההורים והאחראים, הפעילים בחברה האזרחית.
אנחנו, בוועדת החינוך, התרבות והספורט – אני חבר הוועדה משנת 2003 – ערכנו עשרות ישיבות, וכל יושבי-הראש וחברי הוועדה יצאו מנקודת מוצא פשוטה, כאילו אקסיומטית, אבל היא חשובה: שעל החינוך אחראי משרד החינוך, כבוד היושב-ראש.
משרד החינוך צריך לדאוג – אנחנו יודעים שיש גורמים שונים שמשפיעים לטובה או לרעה על מצב החינוך. אבל איך אומרים? בכל מקום, בכל מוסד, לא משנה מי מפעיל אותו: אם זה מופעל על-ידי השלטון המקומי, או על-ידי גורם פרטי – משרד החינוך אחראי על החינוך. בכל פעם שיש בעיה בחינוך אני קופץ למשרד החינוך, וככה צריך - - -. אחר-כך נטפל בעניינים האחרים, אבל בוא נסכים לעיקרון הזה.
כל נציגי משרד החינוך ושרי החינוך שהיו בשנים האחרונות, הסכימו לעניין הזה, כלומר שאנחנו כשרי חינוך אחראים על החינוך, וככה צריך לטפל בבעיה שלפנינו. כי היא בעיה פשוטה, איך אומרים? רואים אותה בעין: יש בית-ספר במצב בלתי סביר – לא רק קרוונים, אלא קרוונים במצב רע; חצר שמתמלאת בשלוליות בחורף; יציאה וכניסה לא מוסדרות – יש ילד שנדרס ונותח, ויש לו שברים באגן; אין אבזור מינימאלי; בעיות חשמל; ריצוף לא ראוי; בעיות בטיחות – בית-הספר לא בטיחותי. כל אלה דברים שאסור שיהיו.
אנחנו יודעים, כבוד היושב-ראש, שאין בעיה תקציבית במשרד החינוך. כלומר, הבעיה היא לא תקציב. כך אני מתרשם, וכך אומר לנו שר החינוך שיש כסף לבניית כיתות. אז למה לא בונים? – יש עיכובים בירוקרטים פה ושם. אני חושב, כבוד היושב-ראש, שהוועדה צריכה להתערב: אם הבעיה ברשות המקומית, במשרד הפנים או במינהל מקרקעי ישראל – אני לא יודע היכן הבעיה, אבל אנחנו צריכים לצאת היום בהחלטות שאנשים שבאו הרחק מהדרום יחזרו הביתה עם בשורות; שוועדת החינוך, התרבות והספורט היתה להם לסעד, והחליטה להתערב ולשפר את מצבם של מאות תלמידים.
אתה יודע? – ההורים מעניינים אותי פחות, מה שמעניין אותי זה הילדים. לא יכול להיות ש-560 ילדים לומדים במצב כזה, כאשר אפשר לפתור את הבעיה; לא שיש אוזלת יד, ואסור שהדבר הזה יימשך.
תודה רבה.

<היו"ר אלכס מילר:>
תודה לאדוני.

נמצאים איתנו ההורים, נכון?

<קריאה:>
כן.

<היו"ר אלכס מילר:>
מי מדבר בשם ההורים?
בבקשה אדוני, שִמְךָ.

<מרעי אלסאנע:>
אני אלסאנע מרעי, יושב-ראש ועד ההורים המרכזי בלקייה.
<היו"ר אלכס מילר:>
- - - כמה זמן?
<מרעי אלסאנע:>
אנחנו התאגדנו בשנה האחרונה - - -
<היו"ר אלכס מילר:>
אתה מכיר את כל הסיפור?

<מרעי אלסאנע:>
אני מכיר את כל הסיפור; אני חי את הסיפור; אני מרגיש את הסיפור.
<היו"ר אלכס מילר:>
ספר לנו בקצרה מה העניין שם.
<מרעי אלסאנע:>
בית הספר נמצא בקשר עין עם הבית שלי, אז אני יודע, בדיוק, מה קורה שם. מדובר בבית-ספר שנמצא בכפר לקייה, שמצבו קשה מאד: אין שם אווירה לימודית, אין שם אקלים חינוכי – ילדינו לא יגיעו לשום מקום מבית-הספר הזה. הם לא לומדים שום-דבר בבית-הספר הזה, כי התנאים בבית-הספר אינם תנאים.
אדוני היושב-ראש, לבית-הספר קוראים: "אִקְרָאא". אקראא בערבית זה תלמד, תקרא.

<היו"ר אלכס מילר:>
מה?

<מרעי אלסאנע:>
תקרא.

<היו"ר אלכס מילר:>
תקרא.

<מרעי אלסאנע:>
 לא תקרה. תקרא.
<מסעוד גנאים:>
לא בה', אלא בא'.

<מרעי אלסאנע:>
אין שם אקראא, ולא תכתוב ולא כלום.

<היו"ר אלכס מילר:>
לא עם א', ולא עם ה'.

<מרעי אלסאנע:>
שום דבר.

ילדינו נמצאים, בכל יום, בסכנת חיים. אני חושב עליהם בכל יום. אני בכל יום מודאג - - -
<היו"ר אלכס מילר:>
בית-הספר לא היה אף-פעם?
<מרעי אלסאנע:>
מה?
<היו"ר אלכס מילר:>
בית-הספר היה לפני זה?

<מרעי אלסאנע:>
לא היה בית-ספר. בית-הספר הזה הוקם – לפי דעתי, ולפי דעת הרבה אנשים בכפר לקייה –במחדל.
<היו"ר אלכס מילר:>
מתי המבנה היביל הראשון - - -?

<מרעי אלסאנע:>
המבנה הזה הוקם לפני שנה וחצי, עם הבטחה - - -

<היו"ר אלכס מילר:>
שנה וחצי, בגלל שהיה חוסר בבתי-ספר אחרים לקלוט את הילדים.
<מרעי אלסאנע:>
זאת הטענה שאנחנו שומעים. אני לא יודע אם יש דברים אחרים.

<היו"ר אלכס מילר:>
אתם הייתם מעדיפים שהם יהיו במקומות אחרים, מה שהיה לפני שנתיים?
<ג'מאל זחאלקה:>
950 היו בבית-הספר הראשון. יש פיצול של בית-הספר.

<מרעי אלסאנע:>
אדוני היושב-ראש, אני מעדיף שהילדים שלנו יהיו במקומות אחרים וטובים יותר מהמקום הזה. גם לא בבית-הספר ההוא.
<היו"ר אלכס מילר:>
אבל יש הגיון – כמו שחבר הכנסת זחאלקה אומר – כאשר בבית-הספר יש 950 איש ומפצלים בשביל שלא תהיה צפיפות בכיתות - - -
<טלב אלסאנע:>
אבל לפצל לבית-ספר, לא לפצל למכלאה.
<מרעי אלסאנע:>
אדוני היושב-ראש, אני בעד לפצל בית-ספר לטובת הילדים, אבל לפצל בית-ספר לשני בתי-ספר ולא לבית-ספר ולקרוונים. אני עם הפיצול, אין לי בעיה: זה טוב לרווחת הילדים והתלמידים, וגם המורים.
<היו"ר אלכס מילר:>
אוקיי, בוא נתחיל לסדר את זה: לפני שנה וחצי החליטו לפצל, ואז העבירו. כמה תלמידים לומדים היום במבנים - - -?
<מרעי אלסאנע:>
בקרוונים לומדים היום כ-560 ילדים.
<היו"ר אלכס מילר:>
באיזה כיתות?

<מרעי אלסאנע:>
איזה כיתות, מר סלימאן אלסאנע?

<קריאה:>
זו חטיבת ביניים.
<מרעי אלסאנע:>
מכיתה ט' ועד כיתה י'.

<היו"ר אלכס מילר:>
מכיתה ט' ועד כיתה י'.
<מרעי אלסאנע:>
סליחה, ז'.

<קריאה:>
ז' עד ט'.
<היו"ר אלכס מילר:>
מדובר על חטיבת ביניים.

<קריאה:>
חטיבת ביניים צומחת.

<היו"ר אלכס מילר:>
ולאן הם ממשיכים משם?
<מרעי אלסאנע:>
אדוני היושב-ראש, מדובר בחטיבת ביניים צומחת.
<היו"ר אלכס מילר:>
לאן הם ממשיכים משם?

<מרעי אלסאנע:>
אין להם לאן להמשיך.
<היו"ר אלכס מילר:>
למה? אין תיכון?

<מרעי אלסאנע:>
עכשיו אין.
<היו"ר אלכס מילר:>
מה זאת אומרת?

<מרעי אלסאנע:>
מה שהם צריכים לעשות עכשיו זה להוסיף קרוונים ועוד קרוונים.

<היו"ר אלכס מילר:>
אבל אין תיכון?

<מרעי אלסאנע:>
אין תיכון.

<טלב אלסאנע:>
אמור להיות תיכון. זה בית-ספר - - - צומח לתיכון.
<ג'מאל זחאלקה:>
צריך להיות תיכון. יש תיכון אחר.
<היו"ר אלכס מילר:>
רגע, לאיפה הלכו כל התלמידים שבשנה שעברה סיימו ללמוד בכיתה י'?
<מרעי אלסאנע:>
זה בית-ספר צומח, הם נשארים באותו מקום.
<היו"ר אלכס מילר:>
זאת אומרת, - -
<קריאה:>
- - -

<קריאה:>
- - -. - - - בונים, עד י"ב.

<היו"ר אלכס מילר:>
- - זאת חטיבת ביניים שממשיכה לתיכון?
<מרעי אלסאנע:>
נכון.

<יהודית גידלי:>
זאת אומרת, הוסיפו עוד קרוונים?
<מרעי אלסאנע:>
אדוני היושב-ראש וחברי הוועדה, הבעיה שלנו היא שמדובר בבית-ספר תיכון שהתקציבים לבנות אותו מוקצים משנת 2006. משרד החינוך הקצה בשנת 2006 את התקציב למועצה בסך של 6,500,000 שקל. יש בעיה, שאותי לא מעניינת: הכסף הגיע ממשרד החינוך למועצה וחזר למשרד החינוך בגלל שלא השתמשו בכסף. שוב פעם החזירו את הכסף למועצה ולא השתמשו בזה, ושוב החזירו למשרד החינוך.
ילדינו סובלים ומחכים לבית-ספר תיכון למעלה משש שנים. בשש שנים ניתן להקים עיר שלמה, ולא בית-ספר של 20 כיתות.
<היו"ר אלכס מילר:>
מי נמצא כאן ממשרד החינוך?

<עלי אלקרנאוי:>
אני מייצג את משרד החינוך.
<היו"ר אלכס מילר:>
שִמְךָ, אדוני.

<עלי אלקרנאוי:>
עלי אלקרנאוי. אני מפקח כולל לחינוך העל-יסודי במגזר הבדווי.
ברשותכם, אדוני היושב-ראש וכל הנכבדים, אני אעשה קצת סדר בכל מה שנאמר כאן, כי נאמרו דברים וחצאי דברים שלא נתנו תמונה נכונה ומדויקת כל-כך: במשך כל הזמן היה בית-ספר תיכון אחד בישוב לקייה, שלמדו בו תלמידי י'-י"ב. בנוסף, היתה חטיבת ביניים עצמאית אחת שלמדו בה תלמידים מכיתה ז' ועד כיתה ט'. הצפיפות, בחטיבת הביניים הזו, היתה מאד קשה, והרבה תלמידים למדו שם – הוזכרו 950 תלמידים; הם הגיעו, אפילו, ל-1,000 ול-1,100 תלמידים.
אדוני היושב-ראש והחברים הנכבדים, בעקבות הצפיפות הכיר משרד החינוך בהקמת בית-ספר על-יסודי נוסף בשנת 2006. הוקצה לזה כסף – נאמר כאן 6,500,000 שקל, והכסף הזה עומד לרשות הישוב עד היום.
<היו"ר אלכס מילר:>
זאת אומרת, לא העברתם כסף לרשות; זה אצלכם במשרד.
<עלי אלקרנאוי:>
לא, לא – זה עבר בהרשאה תקציבית לביצוע, לניצול.

<היו"ר אלכס מילר:>
אתם יודעים מה קורה עם הכסף? הכסף נכנס לחשבון העירייה?
<עלי אלקרנאוי:>
הכסף לא נכנס; המועצה קיבלה - -
<ג'מאל זחאלקה:>
יש הרשאה.
<עלי אלקרנאוי:>
- - הרשאה תקציבית על-מנת שתיקח קבלן ותתחיל לבנות.

<טלב אלסאנע:>
אז ההרשאה קיימת, אבל - - -
<עלי אלקרנאוי:>
ההרשאה קיימת, הכסף קיים והרשות לא בנתה, משנת 2006 ועד לשנת 2009. בדקנו, עקבנו וביקשנו כל הזמן. יש בעיות; קיבלנו תשובות של בעיות קרקע.
<היו"ר אלכס מילר:>
בסדר, הבנו.
שאלה: שמעתי כאן שזו חטיבת ביניים שממשיכה להיות תיכון?

<עלי אלקרנאוי:>
בית-הספר הזה צומח למקיף שש-שנתי. לומדים בו היום כ-100 תלמידי כיתה י'.
<היו"ר אלכס מילר:>
התחילו ללמד שם תיכוניסטים, או שעדיין מלמדים כחטיבת ביניים?

<עלי אלקרנאוי:>
הקרוונים הוקמו במטרה לצמצם או להוריד את עומס התלמידים בחטיבת הביניים, ובמטרה נוספת שב-1/9/12 יתחילו בבניית בית-ספר חדש – מבנה – והכסף קיים.
<היו"ר אלכס מילר:>
חכה רגע, אני שאלתי שאלה ואתה עונה על משהו אחר.

שאלתי שאלה פשוטה: האם התחילו ללמד תיכוניסטים בבית-הספר?
<עלי אלקרנאוי:>
בקרוונים אנחנו לא מלמדים תלמידי תיכון. - - -
<היו"ר אלכס מילר:>
אז מה קורה עם תלמידי כיתה י' שסיימו ללמוד בשנה שעברה?
<ג'מאל זחאלקה:>
כיתה ט'.

<עלי אלקרנאוי:>
לא סיימו עדיין כיתה י', - -
<היו"ר אלכס מילר:>
עדיין לא - - -

<עלי אלקרנאוי:>
- - היום יש כיתה י' בבית-הספר. הם אמורים להיכנס למבנה חדש, הבנוי בניית קבע, ב-1/9. היו אמורים להיכנס ב-1/9 הזה – עוד פעם לא נכנסו, ועוד פעם הכסף משוריין. יש קבלן, ויש - - -

<היו"ר אלכס מילר:>
אז איפה הם נמצאים?

<עלי אלקרנאוי:>
בבקשה.

<היו"ר אלכס מילר:>
איפה נמצאת כיתה י'?

<מסעוד גנאים:>
הביאו קרוונים.

<עלי אלקרנאוי:>
היום לומדים בקרוונים.

<היו"ר אלכס מילר:>
זה מה שאני שואל: התיכוניסטים התחילו ללמוד שם - - -
<עלי אלקרנאוי:>
התחילו ללמוד בקרוונים, דבר שאנחנו לא - - -

<היו"ר אלכס מילר:>
ומי מלמד אותם?

<עלי אלקרנאוי:>
מה זאת אומרת "מי"?
<היו"ר אלכס מילר:>
משרד החינוך הקצה מורים המתאימים ללמד בתיכון?
<עלי אלקרנאוי:>
מי שמלמדים את כיתות ז'-ט' הם מורים שמועסקים על-ידי משרד החינוך, ומי שמלמדים את כיתה י' הם מורים המועסקים על-ידי הרשות המקומית, ורשת סכנין במקרה הזה.
<היו"ר אלכס מילר:>
ובדקתם - - - שאמורים ללמד בתיכון?

<עלי אלקרנאוי:>
כן, מהבחינה הזאת אין שום בעיה.
<היו"ר אלכס מילר:>
ומה קורה עם כל הציוד שאמור להיות לאותם התלמידים? בדקתם מה קורה מבחינת הנושא הזה? – על הספריות נֶאֶמָר כאן.
<עלי אלקרנאוי:>
באופן חריג הוקצו ארבע כיתות יבילים על-מנת להקים מעבדות לאור הסוגיה שנוצרה, והרשות המקומית לא סיפקה את זה, עדיין, למרות שהיא קיבלה הרשאה תקציבית.
<היו"ר אלכס מילר:>
אדוני, מתי בפעם האחרונה היית שם?

<עלי אלקרנאוי:>
אני נמצא שם בכל שבוע.
<היו"ר אלכס מילר:>
אדוני, האם כנציג משרד החינוך אתה יכול להגיד שזה המנגנון שקרוב ל-500 תלמידים צריכים ללמוד שם?

<עלי אלקרנאוי:>
מה זאת אומרת "המנגנון"? הם לומדים בכיתות. אגב, נאמר תחזוקה – הכיתות מאד יפות ומאד מתוחזקות: יש אישור בטיחות, אישור בריאות ורישיון לתפעול בית-הספר – אין שום בעיה מהבחינה הזאת. הכיתות חדשות, בזה אין בעיה.

אבל, שוב, השאיפה שלנו כמשרד היא שכל תלמיד ילמד בבית-ספר בנוי, ושהבנייה תהיה ברמה גבוהה. הקצנו לזה כסף; אנחנו רוצים שבית-הספר ייבנה; אנחנו דורשים את זה; מנהלת המחוז מצויה בקשר עם משרד הפנים בתחום הזה, על-מנת להביא לבניית בית-הספר. זו המטרה שלנו.
<היו"ר אלכס מילר:>
אוקיי. מי נמצא כאן מטעם העירייה?
<יהודית גידלי:>
יש היום שביתה.

<היו"ר אלכס מילר:>
מה "שביתה"?

<יהודית גידלי:>
יש היום שביתה. מה שאתה שומע.

<סלימאן אלסאנע:>
זה לא מעניין אותם.

<טלב אלסאנע:>
חבר הכנסת מילר, אני אתייחס, ברשותך: אני חושב שוועד ההורים צודק. זכותם של ההורים - - -
<ג'מאל זחאלקה:>
למען ההגינות תגיד: אני תושב לקייה.

<טלב אלסאנע:>
אני אגיע לזה.

לי ולחבר הכנסת גנאים יש זיקה לעניין, אבל זה לא ייפגע בגישה העניינית - - -
<ג'מאל זחאלקה:>
אני האובייקטיבי היחיד.

<היו"ר אלכס מילר:>
- - - איזו זיקה בדיוק - - -?
<ג'מאל זחאלקה:>
- - -
<טלב אלסאנע:>
אני תושב היישוב, ואני מכיר את בית-הספר, ואנחנו קיימנו פגישה עם משרד החינוך וגם המפקח השתתף, ומלווים את העניין. חבר הכנסת גנאים מסכנין, והרשת שמפעילה קשורה לסכנין – באיזשהו מקום שנינו מעורבים.
הבעיה היא שלפעמים יש מציאות קשה שמביאה לפתרונות גרועים, והסובלים הם התלמידים.
<היו"ר אלכס מילר:>
לא, אני אגיד לך איך הביטוי הזה נאמר: רצינו כמה שיותר טוב, יצא כרגיל.
<טלב אלסאנע:>
אפשר להגיד כרגיל גם בלי הנקודה - - -
לכן, יש צפיפות - - - עד שייבנה בית-הספר הקבוע שאמור להיבנות, שיתוקצב על-ידי משרד החינוך וצריך לאשר. זו עובדה שמשרד החינוך מילא את חובתו, תיקצב, נתן הרשאה תקציבית, - - -
<ג'מאל זחאלקה:>
אז למה אין בית-ספר? - - - שנשמע, אנחנו במתח.
<טלב אלסאנע:>
בגלל ויכוח בין המחזיק בשטח לבין הרשות - - -
<יהודית גידלי:>
שהוא מי? מי מחזיק בשטח?
<טלב אלסאנע:>
תושב המקום.
<היו"ר אלכס מילר:>
קרקע פרטית.
<טלב אלסאנע:>
בגלל הוויכוח זה התעכב, ובכדי לקדם את הפיתרון המועצה הכניסה קרוון באופן זמני עד שבית-הספר ייבנה.
אבל גם את הקרוון - - -
<היו"ר אלכס מילר:>
האם זה נכון שאף קבלן לא מוכן לבנות שם כי יש לחץ - - -?
<טלב אלסאנע:>
לא, אני מבין שזה לקראת פיתרון, אני חושב ומקווה שזה נפתר. אנחנו, כולנו, נרתמים לעניין בעקבות הישיבה שהיתה במשרד לקדם את הפיתרון. אבל עד שיהיה פתרון, התלמידים זכאים למערכת חינוך ראויה. לא סוכם אז – בישיבה שהיתה במשרד החינוך – שיעבירו ויבנו עוד ארבעה מבנים יבילים. עד היום, ארבעת המבנים הללו לא הוקמו למרות שמדובר בישיבה שהיתה לפני חודשיים.
<עלי אלקרנאוי:>
ויש הרשאה תקציבית.

<טלב אלסאנע:>
- - - אפשר להגיד הרשאה.

אין סיבה בעולם שארבע כיתות לא ייבנו. אין סיבה בעולם שבית-הספר לא יהיה מחובר למערכת החשמל. משרד החינוך התחייב לפנות למשרד הפנים – אז מר ניר שמואלי אמר: אני אפנה למשרד הפנים, אני אסדר את העניין; בגלל ההתנגדות של משרד הפנים; בגלל שמדובר במבנים זמניים. משרד החינוך התחייב, והדבר הזה לא נעשה.
לדעתי, צריך לעשות שני דברים באופן מיידי: א. ארבע כיתות יבילים. ב. חיבור בית-הספר. ג. להמליץ שבהקדם האפשרי תתחיל בניית בית-הספר במבנה קבע כדי לתת מענה בתחילת שנת הלימודים הבאה.
<היו"ר אלכס מילר:>
העירייה לא נמצאת כאן, אז אני אשאל אותך – נציג משרד החינוך: אם אתה מבקר שם בכל שבוע, מה הסיכומים האחרונים עם השלטון המקומי?
<עלי אלקרנאוי:>
אני לא אחליף אותם, - -
<היו"ר אלכס מילר:>
ברור.

<עלי אלקרנאוי:>
- - אבל אני אגיד מה סוכם, ובהמשך למה שנאמר על-ידי חבר הכנסת טלב אלסאנע: באותה ישיבה סוכם שתונפק הרשאה תקציבית לרכישת ארבע כיתות יבילים. ההרשאה הונפקה, על-פי הסיכום ועל-פי ההבטחה של משרד החינוך, והיא נמצאת ברשות המקומית מה-7/12.

<היו"ר אלכס מילר:>
ומה הם עושים עם זה?

<עלי אלקרנאוי:>
לא עשו שום דבר. עד עכשיו, בשטח, לא נעשה – - - - אני לא יודע, אבל בשטח לא נעשה דבר.
<טלב אלסאנע:>
לפני הפגישה שוחחתי עם ראש המועצה. הוא אמר שהוא קיבל את ההרשאה - - -
<היו"ר אלכס מילר:>
גם אם הוא לא הגיע היה לו קשה להוציא לנו מכתב הבהרה?
<טלב אלסאנע:>
אני לא יודע.

אני רוצה להגיד - - -, ואני רק מעביר את הדברים – במקרה הזה, לא לצורך הדיון. כי שוחחתי איתם: מה הבעיה? למה הנושא לא התקדם מאז הישיבה שהיתה במשרד החינוך? הוא אמר שהוא קיבל את ההרשאה; הוא קיבל אישור ממשרד הפנים לצאת למכרז; יוצאים למכרז, כי יש סכום של 380,000 שקל – מדובר בארבעה מבנים יבילים, זה מחייב מכרז. לכן, ההתחייבות שלו, וזה מה שהוא אמר לי – אני לא לוקח על אחריותי שום-דבר – שעד סוף החודש יהיו ארבעה מבנים יבילים.
אני חושב שזה צריך להיות מתחילת השנה, זה צריך להיות מה-1/9.

<היו"ר אלכס מילר:>
כן, אבל לפי מה שאני שמעתי אז, הם מתחילים לבנות שם בתוך תקופה קצרה של חמישה חודשים - - -
<טלב אלסאנע:>
המבנה הקשיח ייקח זמן, יש הבדל. לבנות מבנה קבע ייקח תקופה ארוכה.
<ג'מאל זחאלקה:>
מתחילים – מתי מתחילים? אנחנו רוצים לראות התחלה.

<טלב אלסאנע:>
מבנים יבילים צריכים להעביר באופן מיידי.

<היו"ר אלכס מילר:>
כן אדוני, מי אתה?

<ג'מאל זחאלקה:>
אני רוצה לשאול שאלת הבהרה שנבין איפה אנחנו עומדים, - -
<היו"ר אלכס מילר:>
חבר הכנסת זחאלקה, סיימת.
<ג'מאל זחאלקה:>
 - - מחבר הכנסת אלסאנע: האם יש סיכומים אמיתיים על התחלת הבנייה?
<טלב אלסאנע:>
אדם שמחזיק את השטח - -
<ג'מאל זחאלקה:>
אתה אמרת שיש שיקולים - - -
<טלב אלסאנע:>
- - צריך לפנות את השטח, וברגע שהוא מפנה הם מתחילים להכשיר את השטח לבנייה. הוא כבר מתחיל לפנות - - -
<קריאה:>
מתי הוא יְפָנֶה?
<טלב אלסאנע:>
הוא מתחיל לְפָנות.

<היו"ר אלכס מילר:>
בסדר, זה לא יעזור, זה שמועות.
בבקשה, מי אדוני?
<סלימאן אלסאנע:>
אני אלסאנע סלימאן, יושב-ראש ועד ההורים בבית-הספר.
בית-הספר הזה מבחינה בטיחותית – גם הרחבה בפנים היא מאבנים גדולות שיכול לשמש נשק גם לילדים קטנים. לפעמים יש ריבים בין הילדים והם משתמשים באבנים, - - - זה מסוכן.
<היו"ר אלכס מילר:>
אדוני, אני אגיד לך: אנחנו מתעסקים במשהו שאין אדם אחד שיכול לענות על הסוגיות האלה. כל מה שקשור לחשמל ולמסביב זה עניינה של הרשות המקומית, והם לא נמצאים כאן.
<סלימאן אלסאנע:>
זה לא מעניין אותם.

<היו"ר אלכס מילר:>
מנהל בית-הספר נמצא כאן? – מישהו מבית-הספר, מהנהלת בית-הספר. אתה לא יודע?

טוב, בסדר, רבותיי תראו מה אנחנו עושים: - - -
<מרעי אלסאנע:>
אדוני היושב-ראש, ברשותך, רק עוד מילה - -
<היו"ר אלכס מילר:>
מילה.
<מרעי אלסאנע:>
- - – אם כבר הגענו מהדרום, ואנחנו פה – אתם המקלט האחרון שלנו כי אנחנו לא יודעים לאן להגיע מפה. אני רוצה להביא את צעקת הילדים בבית-הספר, את צעקת התושבים; אנחנו נמצאים בבית-ספר, לא בית-ספר. יש משפט שאומר שהדרך לגהינום רצופה בכוונות טובות: כוונות המועצה טובות, כוונות משרד החינוך טובות – אז אני מאמין שכולם ילכו לגהינום. מה שאולי יש לנו זה - - - של הכוונות הטובות ביישוב.
מדובר בבית-ספר שאתה אדוני, היושב-ראש, וחברי הוועדה, לא יכולים להגיע אליו ברגל. מדובר בבית-ספר שחוצה אותו ואדי שמלא בזבל, חרקים, נחשים – כל מה שאתם מעלים על דעתכם.
לפני כמה ימים נדרס ילד בגלל שאין חנייה לאוטובוסים. אין מעבדות בבית-הספר; אין ספרייה; אין אינטרנט, אדוני היושב-ראש – איך אדם בכיתה י' - - -
<יהודית גידלי:>
אם אין חשמל, אין אינטרנט.
<מרעי אלסאנע:>
אין חשמל, אין אינטרנט.

<קריאה:>
אין חשמל תקין.
<מרעי אלסאנע:>
איך תלמיד בכיתה י' יכול לגשת למבחני בגרות? אנחנו עוצרים את ילדינו; הם לא יכולים ללמוד, אפילו, מקצוע אחד במדעים.
תודה רבה.

<היו"ר אלכס מילר:>
רבותיי, אני אסכם – אני אעשה סיכום ביניים: קודם כל, צר לי על כך שלא היה כאן נציג פורמאלי של השלטון המקומי. אני חושב שבעניין הזה אין שום קשר לנושא השביתה. אם יושב-ראש השלטון המקומי מוכן להיפגש בכל שעה ובכל רגע עם ראש הממשלה כדי לפתור סוגיות ובעיות, כך גם כל נציג של השלטון המקומי, כל עוד מדובר על נושאים חשובים ביותר למועצה שלו: אם זה נושא החינוך, ואם זה נושא הבינוי העולים על סדר-יומה של הכנסת, ונמצאים כאן שלושה חברי כנסת שבאים לדון בעניין זה, מן הראוי היה, לפחות, לשלוח נציג שמטפל בסוגיה זו.
בכך אני יכול להגיד שכל הטענות שנשמעו על-ידי ההורים שנמצאים כאן – ואף-אחד לא בא להגיד שהטענות לא נכונות – הוועדה מקבלת אותן, כמו שנאמר כאן.
<מרעי אלסאנע:>
אדוני היושב-ראש, אנחנו מודיעים פה חגיגית - -
<היו"ר אלכס מילר:>
לא צריך. שנייה, אדוני.
<מרעי אלסאנע:>
- - שאם הפתרונות שלנו לא - - - 
<היו"ר אלכס מילר:>
סליחה, אדוני, אני באמצע סיכום.
<מרעי אלסאנע:>
אנחנו נביא את כל הכפר ב-25 לחודש, שכולם יידעו את זה.

<היו"ר אלכס מילר:>
קודם-כל, זו לא חגיגה. צריך ללמוד שכשיושב-ראש מסכם, - -

<מרעי אלסאנע:>
הם עשו עלינו חגיגה.

<היו"ר אלכס מילר:>
- - אף-אחד לא מתערב.

מה שאני מבקש, קודם-כל: אני מבקש מחברי הכנסת לפנות אליי מייד אחרי שהשביתה מסתיימת, ולבקש ממני דיון נוסף על הסוגיה. אני כבר אומר לכם שברגע שכל העניין של השלטון המקומי מסתיים, אנחנו נקיים כאן דיון.

אני פונה למשרד החינוך ומבקש לעשות בדיקה מקיפה לתנאים הבלתי נסבלים – כפי שנשמע כאן מההורים – במיוחד כאשר מדובר על תלמידים שצריכים להיות בדרכם ללימוד מקצועות הבגרות. כמובן שכל אותם התלמידים שלא מקבלים תנאים כדי ללמוד מקצועות הקובעים את עתידם, בסופו של דבר משרד החינוך צריך לקחת את זה כנורית אדומה ולהפיק לקחים. אם יש צורך בהטלת סנקציות, כאלה ואחרות, על כל מי שמקבל החלטות, אז צריך לעשות את זה.
אם הוצאתם את כל ההרשאות, אז צריך לפנות לגופים האחראים: גם לשלטון המקומי אם זה משרד הפנים, ואם זה מבקר המדינה אז גם מבקר המדינה. לא יעלה על הדעת שיש הקצאה משנת 2006, ועד היום אף-אחד לא מזיז שם אצבע בצורה כזאת שהדברים יתקיימו בפועל.
דרך אגב, אני לא מאשים את ראש העיר אם הוא מתמודד עם הבעיה של שטח פרטי, אז כמובן שהפתרון הזמני שצריך להיות, צריך להיות פתרון זמני אבל לא זמני רק במשהו אחד, אלא פתרון זמני מקיף: אם שמים מבנים יבילים אז צריך להיות חשמל, ביוב וכל מה שצריך להיות. אם צריך להציב ספרייה אז תביאו מבנה אחד שישמש כספרייה.

רבותיי, אתם תצטרכו להתמודד עם מאות תלמידים שבגלל שאין להם תנאים, הם לא מצליחים לקבל את השכלתם – אז מה עשינו בזה?
ועדת החינוך דורשת, קודם-כל, באופן חד-משמעי, לסיים את הסאגה עם אותם המבנים שאישרו אותם, והם צריכים להיות כבר בשטח. אותם המבנים שהקצתם עליהם הרשאה בדצמבר.
<ג'מאל זחאלקה:>
יש לי הצעה קטנה, - -

<היו"ר אלכס מילר:>
כן.
<ג'מאל זחאלקה:>
- - מתוך ניסיון: אני מציע – ברשותך, כמובן – שאנחנו, אני וחברי הכנסת אלסאנע וגנאים, נהיה ועדה שנלך לשם לבדוק ונביא דו"ח לוועדה. כלומר, נבדוק את העניין, ניכנס לעובי הקורה, כי חבל - - -
<היו"ר אלכס מילר:>
זה לא צריך להיות בסיכום. חבר הכנסת זחאלקה, אתה בכל רגע נתון – כמו שהכנסת נתנה לך את הזכות להיכנס לכל מקום – אתה יכול להגיע לשם, לעשות סיור ולישיבה הבאה להביא המלצות. כי אם אנחנו מקימים ועדה – אני אומר לכם: אם אתם יכולים להביא לדיון הבא חומר נוסף: אם אתם יכולים לגשת לשם ולעשות מצגת יחד עם ההורים.
<ג'מאל זחאלקה:>
אז אני מודיע שאנחנו נלך לשם, ניכנס לעובי הקורה - - -

<היו"ר אלכס מילר:>
בסדר גמור, - - -. אני לא רוצה לכפות, ואני לא רוצה שהישיבה הבאה תהיה כפופה לממצאים שאתם תביאו – אתם חברי כנסת, ולא גוף שאמור להביא לנו ממצאים.
אבל ממשרד החינוך, מהשלטון המקומי וגם בקשה להורים: אם אתם רואים לנכון להביא לישיבה הבאה תמונות או מצגת להמחשה על מה שקורה בשטח, אנחנו נשמח לראות את הסוגיות הללו ואנחנו, בוועדת החינוך, נוציא מכתב לראש העיר – מה שמו בישראל?
<מרעי אלסאנע:>
חאלד אלסאנע.
<היו"ר אלכס מילר:>
חאלד אלסאנע, - -
<קריאה:>
- - -
<היו"ר אלכס מילר:>
- - שקודם-כל אנחנו רואים שאין זה מכובד שוועדת החינוך דנה על סוגיה שאינה פשוטה בעניין השייך לרשות המקומית שלו, ולא נשלח לכאן אף נציג – זה דבר ראשון.
דבר שני, אנחנו קוראים ליישם את כל ההחלטות שהתקבלו בשנת 2011 סביב המבנים, וכמובן לנצל את ההרשאות שהתקבלו ממשרד החינוך. אנחנו מבקשים ממשרד הפנים לתת את כל האישורים הנדרשים – כמובן שבכפוף לחוק – להקמת המבנים, כי אחרת סביב הבירוקרטיה אנחנו נראה שמי שנפגע הם רק הילדים.
אנחנו נקיים ישיבה – בכפוף לבקשה של חברי הכנסת – בזמן הקרוב, ושם נבקש; אני מקווה שראש העיר יגיע ביחד עם נציגיו ועם החלטות ברורות.
כך או אחרת, אני קורא לשלטון המקומי בלקייה שמה-1/9/12 הילדים ילמדו במבנה קבוע, חדש. לדעתי, בתוך חמישה חודשים אפשר להרים מבנה אם יש תקציב ואם יש הכול, ולא צריך להתעסק בסוגיות בירוקרטיות כאשר מדובר על ילדים שצריכים לקבל את החינוך הטוב ביותר שמדינה יכולה לתת.
תודה רבה, הישיבה נעולה.

<הישיבה ננעלה בשעה 13:04.>
